तुकाराम जुवस पेयि अकि वखतच् कथ् चे़तस त् वोनुन् कि
यथ् समसारस मंज़ छुनु बग्वथ् बखती त् पज़िस् प्रेयमस
बराबर किंहीं पोज़ । सु छु वनान् -
अकि लटि ओस् अख् हांगुला पन्नैंन दोन् हांग्ल्य ब्च्न
सऽति जंगलस् मंज़् खिंद् करान, सबज़ गास् ख्वान । तमि
विज़ि आव अथ् जायि अख शिकऽरी । अमिस् अऽसि हून्य जोराह
ति सऽति । हांग्लन वुछिथ लोग् अमि अकि तरफ् ज़ाल, दोयिमि
तरफ़ थविनि हून्य, त्रेयिमि तरफ् ज़ोलुन लशिनार, त चुरिमि
तरफ् रूद पान् वोद्नि यिमन हाग्लन रटन् खऽत्र । यिथ्
पऽठि आयि यिम हांगल बिचऽरि चौ़वा तरफ् गीरिस् वलन् ।
अऽरित् सपदिथ हेतुख बगवान् सुन्द नाव सोरुन् - ‘‘ही
राम् क्रश्ता, हरी, गूविंद-कीश्वा ! ही दीवन हंदि दीवा
!, असि प्यैठ करत् वोन्य पन्नि दया-द्र्श्टी । चानि
रोस् कुस छु, युस असि रछि यमि बवसाग्र मंज़ ।’’
तुकाराम जुव् छु अथ् जूरिथ दिवस् कुन वनान - ‘‘ ही दीवा
! चे़ युथुय बूज़थ् तिहंज़ अऽरच़ वऽनी त् वेग्लोय हृदय ।
चे़ दिच़थ ओब्रस अगन्या कि करबा रूद-वरशून । रूदस
खूचि़थ ग्यि अति वन् केंन् जानावारन छल्छांगर ।
च़ल्वन्यैन् खरगोशन पत लारेय शिकऽरि सन्दि हून्य । रूद
सऽति गव नार छैत् । “गूविंदन हा रछि असि” वनान वनान
हांगल च़लि अमि संकट् मंज़ । ही दीवा ! च़यि छुख
पनन्येन् बखतन होंद पोज् हितकऽरी, क्रपा त् दया करन्
वोल । ही रोखमनि हैंदि सऽमी ! म्ये छि चऽनि यि म्हिमा
स्यठा टऽठ् ।’’